KIRJALLINEN KYSYMYS E-2544/98

esittäjä(t): Kirsten Jensen (PSE) komissiolle

(1. syyskuuta 1998)

Aihe: Allergia ja yliherkkyys

Mihin aloitteisiin komissio aikoo ryhtyä tuoksujen, kemikaalien ja savun sisäänhengityksen aiheuttaman yliherkkyyden (MCS) suhteen?

Voiko komissio ilmoittaa, onko se antanut varoja ja välineitä edellämainitun yliherkkyyden syiden tutkimiseen?

Komission jäsenen Pádraig Flynninkomission puolesta antama vastaus

(29. lokakuuta 1998)

Voimakasta reagointia sellaisiin kemikaalimääriin, jotka eivät useimmilla ihmisillä saa aikaan reaktioita, kutsutaan usein kemiakaaleista aiheutuvaksi intoleranssiksi tai yliherkkyydeksi usealle kemikaalille (MCS) taikka sen katsotaan olevan yhteydessä niihin. Lopullista tieteellistä näyttöä tietyille tekijöille altistumisen ja terveydellisten vaikutusten yhteydestä ei ole saatu. Nimellä MCS yleisesti tunnettujen tilojen esiintymistä ja ominaisuuksia koskevissa tutkimuksissa on päätelty, että määritelmien ja diagnoosien puute on merkittävin este MCS-tiloja koskevien validien tietojen keruulle. Komissio tuki tähän liittyvää työtä vuonna 1994. Arvoisaa parlamentin jäsentä pyydetään myös tutustumaan vastaukseen, jonka komissio antoi Hiltrud Breyerin tekemään kirjalliseen kysymykseen E-2904/97(1). Allergioita ja allergisia sairauksia esiintyy yleisesti yhä enemmän kaikkialla yhteisössä. Tämän takia komissio on tehnyt ehdotuksen saasteperäisten sairauksien vastaisesta yhteisön toimintaohjelmasta osana kansanterveyden alalla toteutettavia toimia(2). Tähän kuuluvat myös ympäristön saastumiseen liittyvät sairaudet. Ohjelman yhteydessä voidaan aloittaa MCS:n kaltaisten tilojen määrittelemistä ja diagnosoimista koskeva työ.

Henkilöihin, joiden työtehtäviin liittyy kemiallisia tekijöitä, sovelletaan työterveyttä ja työturvallisuutta koskevaa yhteisön lainsäädäntöä. Tähän kuuluvat neuvoston direktiivit 80/1107/ETY(3), 89/391/ETY(4), 90/394/ETY(5) ja 98/24/EY(6). Direktiiveissä esitetään EY:n perustamissopimuksen 118 a artiklan mukaiset työpaikoilla sovellettavat vähimmäisvaatimukset.

Biolääketieteen ja terveyden tutkimusohjelman (Biomed 2, 1994-1998) työ- ja ympäristöperäisiä sairauksia koskevassa osassa tuetaan tällä hetkellä työterveyden ja väestön yleisen terveydentilan kannalta merkittävää allergiatutkimusta. Tavoitteena on lisätä tieteellistä tietoa työterveyden ja työturvallisuuden parantamiseksi, ja pääpaino on työperäisten sairauksien ehkäisyssä. Ympäristöä ja ilmastoa koskevasta ohjelmasta (1994-1998) tuetaan tutkimusta, joka koskee ympäristön epäpuhtauksien aiheuttaman terveyden heikkentymisen varhaisten osoittimien tunnistamista. Tutkimukseen kuuluu hankkeita, jotka koskevat metalleille herkistymisen indikaattoreita ja ilmansaastumisen vaikutuksia terveyteen.

komission ehdotuksessa viidenneksi puiteohjelmaksi ympäristöperäisiä sairauksia ja allergioita sekä niiden hoitoa ja ehkäisyä koskeva tutkimus sisältyy avaintoiminta-kokonaisuuden 1 "Terveys, ravinto ja ympäristötekijät" erityisohjelmaan "elämänlaatu ja luonnonvarojen hallinta".

(1) EYVL C 134, 30.4.1998.

(2) EYVL C 214, 16.7.1997.

(3) EYVL L 327, 3.12.1980.

(4) EYVL L 138, 29.6.1989.

(5) EYVL L 196, 26.7.1990.

(6) EYVL L 131, 5.5.1998.